《鲍山》
清代·缪沅

鲍山山色如眉绿，螺黛挽烟青簇簇。洞中闻有丫髻童，手把铜盂挹银瀑。

金仙真诰落荒厓，猛虎道旁时慑伏。五色肉芝供客啖，驻景无劳更辟谷。

朅来山下悄无人，间凭一杖桃枝竹。不逢羽客佩方符，但见归农驾短犊。

山中居人留我住，地垆火暖新篘熟。我懒寻仙思采隐，径来就汝山斋宿。

作者简介：（1672—1730）江苏泰州人，字湘芷，一作湘沚，又字澧南。康熙四十八年进士，授编修，官至刑部左侍郎。工诗，少时与宝应王式丹等号江左十五子。有《馀园诗钞》。